Die genesing van die melaatse (1) - www.bybelkennis.co.za
Happiness is not in the mere possession of money; it lies in the joy of achievement, in the thrill of creative effort – Franklin D. Roosevelt
Jesus het afgekom van die berg af, en ‘n groot menigte mense het saam met Hom gegaan. ‘n Melaatse man kom kniel toe voor Hom en sê: “Here, as U wil, kan U my gesond maak (Matteus 8:1 – 2).
Melaatsheid was destyds ‘n gevreesde aansteeklike siekte. Vir die antieke Israeliete was mense met melaatsheid ‘n sigbare les oor sonde. Soos melaatsheid mettertyd die hele persoon affekteer, affekteer sonde ook die hele persoon; melaatsheid is lelik en ongeneeslik behalwe as buitengewone maatreëls getref word,
Daar is ‘n paar interessante kenmerke van hierdie man met melaatsheid:
Hy kom met vertroue na Jesus. Hy het waarskynlik Jesus se liefde en deernis aangevoel en besef dat Jesus nie omgee om met hom geassosieer te wees nie. Die melaatse se primêre bekommernis was sy groot behoefte en Jesus se vermoë en gewilligheid om dit te hanteer.
Die melaatse nader Jesus met eerbied. Sy roep na Jesus en sy naderkom na Jesus, wat streng verbied is, was nie aanmatigend nie, maar die gevolg van nederige aanbidding. Kniel beteken in werklikheid neergeval voor Jesus. Sy gesindheid bewys dat hy Jesus as Here beskou het – hy herken Jesus se Goddelikheid; hy weet dat Jesus, as God se Seun, hom kan genees.
Die man kom vol verwagting, maar nie met eise nie. Daarom nader hy Jesus met eerbied en nederigheid. Dit is duidelik dat hy graag genees wil word, maar hy vra nie eksplisiet vir Jesus vir hierdie guns nie. Dit was darem te veel om te vra. Daarom sê hy: Here, as U wil, kan U my gesond maak. Vandag kry ons by sommige gelowiges die gesindheid dat as hulle vra God hulle moet gesond maak.
Die man se geloof was opreg – hy is oortuig dat God hom gesond kon maak, maar hy onderwerp hom aan die soewereine wil van God – Jesus kon sy melaatsheid genees, maar Hy was nie verplig om dit te doen nie. Sy geloof herinner ons aan die geloof van Daniël en sy drie vriende: Ons het ons God vir wie ons dien. Hy het die mag om ons te red uit die brandende oond, en Hy sal ons ook red uit u mag. Selfs as Hy dit nie doen nie, moet u weet dat ons u god nie sal dien nie, die goue beeld wat u laat oprig het, nie sal aanbid nie (Daniël 3:17 – 18). Net so sal die melaatse ook aanvaar wat Jesus ook al besluit.
Hierdie man staan teenoor die Joodse leiers. Hulle was altyd reg; hulle was mooi aangetrek; inwendig was hulle egter korrup en ongelowig. Die melaatse was uitwendig afstootlik in voorkoms, maar inwendig was hy vol opregte geloof.
Dink oor die ooreenkoms van melaatsheid en sonde. As sonde se gevolge duidelik in ons gesig en op ons vel sigbaar was soos melaatsheid, hoe sou dit ons gedrag en gehoorsaamheid beïnvloed het?
Ek het hier gebruik gemaak van Daily Readings from the Life of Christ, Vol. 1, John MacArthur.